《书声斋阄韵得长字》
元代·姚文奂

昔我去西斋，含悽逐飘荡。今我归西斋，觞情集遐想。

气节忽变迁，宇宙一俯仰。我书时复读，我琴久绝响。

凯风自南来，户庭飒以爽。搔首□良朋，于焉共清赏。

欢将酒洽浃，愁借酒涤荡。慨彼岐路人，行行屐几緉。

岂不念厥初，胡为绁尘鞅。永怀柴桑翁，度其触类长。

作者简介：[元]（约公元一三五o年前后在世）字子章，自号娄东生，昆山人。生卒年均不详，约元惠宗至正十年前后在世。聪明好学，过目成诵，博涉经史。家有野航亭，人称姚野航。辟浙东帅阃掾。文奂工诗，与顾瑛、郭翼等相唱和，著有野航亭稿《元诗选》传于世。